b'\n_START_ARTICLE_\nLietuvos ginkluotosios paj\xc4\x97gos\n_START_SECTION_\nVadovyb\xc4\x97\n_START_PARAGRAPH_\nPagal Konstitucij\xc4\x85 vyriausiasis ginkluot\xc5\xb3j\xc5\xb3 paj\xc4\x97g\xc5\xb3 vadas yra Prezidentas. Tiesiogiai kra\xc5\xa1to apsaugos sistemos planavimu u\xc5\xbesiima Kra\xc5\xa1to apsaugos ministro vadovaujama Lietuvos Respublikos Kra\xc5\xa1to apsaugos ministerija. Kra\xc5\xa1to apsaugos ministrui pavaldus kariuomen\xc4\x97s vadas, kuriam karo metu pavedama vadovauti visoms Lietuvos ginkluotosioms paj\xc4\x97goms. Gynybos ir mobilizacijos plan\xc5\xb3 rengimu u\xc5\xbesiima Gynybos \xc5\xa1tabas.\n_START_SECTION_\nLietuvos ginkluot\xc5\xb3j\xc5\xb3 paj\xc4\x97g\xc5\xb3 reforma\n_START_PARAGRAPH_\nKad Lietuvos kariuomen\xc4\x97 b\xc5\xabt\xc5\xb3 pasirengusi veikti \xc5\xa1iuolaikin\xc4\x97mis saugumo aplinkos s\xc4\x85lygomis, atitikt\xc5\xb3 auk\xc5\xa1tus reikalavimus ir \xc4\xafgyvendint\xc5\xb3 jai keliamus u\xc5\xbedavinius, pertvarkoma Lietuvos kariuomen\xc4\x97s strukt\xc5\xabra. Strukt\xc5\xabros pertvarka yra sud\xc4\x97tingas ir ilgas procesas, apimantis kariuomen\xc4\x97s vienet\xc5\xb3 pertvark\xc4\x85, sujungim\xc4\x85 ar panaikinim\xc4\x85, etat\xc5\xb3 ma\xc5\xbeinim\xc4\x85, nebereikalingos karin\xc4\x97s infrastrukt\xc5\xabros atsisakym\xc4\x85, siekiant i\xc5\xa1laikyti ir padidinti visos kra\xc5\xa1to apsaugos sistemos efektyvum\xc4\x85._NEWLINE_Pagrindinis principas, kuriuo vadovaujamasi reformuojant Lietuvos kariuomen\xc4\x99, planuojant gynyb\xc4\x85 pirmenyb\xc4\x99 teikti paj\xc4\x97gum\xc5\xb3, reikaling\xc5\xb3 Lietuvos gynybai kartu su NATO paj\xc4\x97gomis ir tarptautin\xc4\x97ms operacijoms, pl\xc4\x97trai. Manoma, kad kariuomen\xc4\x97s reforma pad\xc4\x97s sukurti daug grei\xc4\x8diau reaguojan\xc4\x8dias, mobilesnes, lengviau perdislokuojamas, gerai ginkluotas ir parengtas paj\xc4\x97gas, kurios gal\xc4\x97s prisid\xc4\x97ti prie vis\xc5\xb3 tip\xc5\xb3 NATO operacij\xc5\xb3 tiek \xc5\xa1alies viduje, tiek ir u\xc5\xbesienyje.\n_START_SECTION_\nLietuvos ginkluotosios paj\xc4\x97gos ir NATO\n_START_PARAGRAPH_\n2004\xc2\xa0m. kovo 1 d. visoms 19 NATO valstybi\xc5\xb3 baigus prisijungimo prie \xc5\xa0iaur\xc4\x97s Atlanto sutarties protokolo ratifikacin\xc4\xaf proces\xc4\x85, NATO Generalinis sekretorius Japas de Hopas \xc5\xa0eferis oficialiai pakviet\xc4\x97 septynias Vidurio ir Ryt\xc5\xb3 Europos valstybes prisijungti prie \xc5\xa0iaur\xc4\x97s Atlanto sutarties. Kovo 17 d. NATO taryba pri\xc4\x97m\xc4\x97 politin\xc4\xaf sprendim\xc4\x85 d\xc4\x97l oro policijos funkcij\xc5\xb3 Lietuvos, Latvijos ir Estijos oro erdv\xc4\x97je bei reikaling\xc5\xb3 paj\xc4\x97g\xc5\xb3 dislokavimo Lietuvoje. Kovo 25 d. kra\xc5\xa1to apsaugos ministras Linas Linkevi\xc4\x8dius i\xc5\xa1leido \xc4\xafsakym\xc4\x85, kuriuo nuo kovo 29 d. NATO valstybi\xc5\xb3 kariniams orlaiviams buvo leista Lietuvos oro erdv\xc4\x97je vykdyti oro policijos funkcijas. \xc5\xa0iuo \xc4\xafsakymu taip pat buvo leista \xc4\xaf Lietuvos Respublikos teritorij\xc4\x85 atvykti \xc5\xa1iuos skryd\xc5\xbeius vykdantiems NATO valstybi\xc5\xb3 kariams ir karin\xc4\x97ms paj\xc4\x97goms priskirtiems civiliams tarnautojams. Kovo 29 d. Va\xc5\xa1ingtone, JAV deponavus \xc5\xa0iaur\xc4\x97s Atlanto sutarties ratifikavimo ra\xc5\xa1tus, Lietuva tapo visateise NATO nare ir tuo pa\xc4\x8diu NATO gynybos zona. Tod\xc4\x97l nuo pat pirmos dienos Baltijos \xc5\xa1ali\xc5\xb3, tarp j\xc5\xb3 ir Lietuvos, oro erdv\xc4\x97 buvo prad\xc4\x97ta saugoti pagal tuos pa\xc4\x8dius standartus, kaip ir kit\xc5\xb3 NATO valstybi\xc5\xb3.\n_START_SECTION_\nTarptautin\xc4\x97s operacijos\n_START_PARAGRAPH_\n\xc5\xa0iuo metu daugiau nei 200 Lietuvos kari\xc5\xb3 tarnauja tarptautin\xc4\x97se misijose Afganistane, Irake ir Kosove. Dar du karininkai kaip steb\xc4\x97tojai dalyvauja Jungtini\xc5\xb3 Taut\xc5\xb3 steb\xc4\x97toj\xc5\xb3 misijoje UNIMOG Gruzijoje, vienas \xc5\xa1tabo karininkas\xc2\xa0\xe2\x80\x93 Europos S\xc4\x85jungos operacijoje \xe2\x80\x9eAlthea\xe2\x80\x9c Bosnijoje ir Hercegovinoje. Europos S\xc4\x85jungos operacijoje \xc4\x8cade ir Centrin\xc4\x97je Afrikos respublikoje Lietuva dalyvauja skirdama du \xc5\xa1tabo karininkus \xc4\xaf ES operacij\xc5\xb3 vadaviet\xc4\x99. Kariai misijose \xc4\xafprastai kei\xc4\x8diasi kas pusmet\xc4\xaf. \xc4\xae tarptautines operacijas vyksta profesin\xc4\x97s karo tarnybos kariai, kariai savanoriai, taip pat asmenys, atliekantys civilin\xc4\x99 kra\xc5\xa1to apsaugos tarnyb\xc4\x85.\n_START_SECTION_\nLietuvos kariuomen\xc4\x97s uniformos\n_START_PARAGRAPH_\nLietuvos kariuomen\xc4\x97s Materialini\xc5\xb3 resurs\xc5\xb3 departamentas pareng\xc4\x97 kari\xc5\xb3 i\xc5\xa1vaizdos, uniform\xc5\xb3 d\xc4\x97v\xc4\x97jimo ir \xc5\xbeenkl\xc5\xb3 ne\xc5\xa1iojimo taisykles . Siekiama, kad tinkamas aprangos ir jos sudedam\xc5\xb3j\xc5\xb3 dali\xc5\xb3 d\xc4\x97v\xc4\x97jimas formuot\xc5\xb3 teigiam\xc4\x85 Lietuvos kari\xc5\xb3 \xc4\xafvaizd\xc4\xaf ne tik Lietuvoje, bet ir visame pasaulyje. Taisykl\xc4\x97s nustato, kas yra kario uniforma, reglamentuoja teis\xc4\x99 j\xc4\x85 d\xc4\x97v\xc4\x97ti, numato uniformos d\xc4\x97v\xc4\x97jimo apribojimus, d\xc4\x97v\xc4\x97jimo tvark\xc4\x85 pagal r\xc5\xab\xc5\xa1is ir ansamblius, apdovanojimo, pasi\xc5\xbeym\xc4\x97jimo ir kit\xc5\xb3 skiriam\xc5\xb3j\xc5\xb3 \xc5\xbeenkl\xc5\xb3 ne\xc5\xa1iojimo tvark\xc4\x85, reikalavimus kario i\xc5\xa1vaizdai.'